Video: Huishulp kry nuwe huis vir KersfeesAntonia (Foto: Verskaf) Nadat Antonia Mtambo (69), ŉ pensionaris en huishulp van Willowfontein in Pietermaritzburg, nie meer in haar eie huis kon woon nie nadat dit met rysmiere besmet geraak het, het haar werkgewers ingespring om ŉ plan te maak. Michelle Hugo (68), Mtambo se werkgewer van die afgelope 15 jaar, en haar dogter Kerryn Hugo (35), het besluit om ŉ veldtog op die skarefinansiering-webtuiste BackaBuddy van stapel te stuur om vir mense te vra om vir Mtambo gedurende die feesseisoen te help. “Antonia is een van die gaafste, sagste mense wat ek nog ooit ontmoet het. Sy is verskriklik beskeie en is altyd bekommerd dat sy my nie genoeg help nie. Maar ek weet eerlikwaar nie waar ek sou wees as dit nie vir haar was nie; sy is deel van die familie!” het Kerryn gesê. “Die gedagte dat die huis wat sy saam met haar familie gebou het, besig is om uitmekaar te val, het my hart gebreek. Sy werk so hard om ons familie te help en ek het geweet ons moet nou iets doen om haar te ondersteun.” Michelle, Antonia en Kerryn (Foto: Verskaf) Die BackaBuddy-veldtog is op 18 Oktober op die been gebring met ŉ teiken van R45 000. Sedertdien is daar al R58 708.45 ingesamel te danke aan net agt donateurs op die webtuiste. “Ons het vir ŉ paar dae nie die veldtog dopgehou nie, en toe ek teruggaan en gaan kyk was daar ŉ anonieme skenker van oorsee wat $3000 (sowat R49 000) geskenk het. Ek was so verbaas, ek het gesukkel om daardie aand te slaap omdat ek so opgewonde was! Ek kon nie wag om die nuus te deel nie,” het Kerryn gesê. Die geld wat tot dusver ingesamel is genoeg om die buitemure van die huis te herbou. “As ons nog meer geld kan insamel sal ons graag die binnemure van die huis ook wil bou. Ons sal ook elektrisiteit en watertoevoer wil reël en dalk meubels aankoop, omdat Antonia se meubels alles met die miere besmet is,” het Kerryn gesê. Enigeen wat kan help kan hier geld skenk.